Es posa en marxa la nova "Oficina Verda" de l'Ajuntament d'Alboraia
10 de febrer de 2022

L'Ajuntament d'Alboraia inicia un nou servei d'assessorament per a la ciutadania i empreses del municipi. L'Oficina Verda és un servei gratuït on es poden consultar les ajudes disponibles relacionades amb eficiència energètica, sostenibilitat i rehabilitació dirigides a particulars i empreses, procedents dels fons Europeus i altres línies de subvenció.

L'objectiu de l'Oficina Verda és ser un punt d'informació que done a conéixer a ciutadans i professionals la necessitat d'implantar la sostenibilitat en l'àmbit residencial, industrial i comercial, explicant la importància de la rehabilitació energètica en els edificis i habitatges, i els avantatges que aquesta genera en sostenibilitat i estalvi.

En aquest sentit, l'Ajuntament d'Alboraia pretén assessorar la ciutadania sobre els tràmits i condicions per a accedir a les ajudes públiques i dels incentius i bonificacions municipals disponibles. Per exemple, els veïns i veïnes poden sol·licitar una bonificació en l'IBI durant diversos anys si instal·len sistemes per a l'aprofitament de l'energia solar en els seus habitatges i compleixen determinats requisits i servirà per a la difusió de les modalitats d'autoconsum elèctric tant individual com col·lectiu, així com l'orientació per a crear Comunitats Energètiques o per a recollir informació i consells per a aconseguir rebaixar els costos en el consum elèctric, en llars i empreses.

Unes altres de les matèries sobre les quals es donarà assessorament són la mobilitat sostenible, infraestructures de recàrrega o bo social.

Aquest servei compta amb atenció electrònica via e-mail mitjançant oficinaverda@alboraya.com i telefònicament en el 96 317 17 00 (extensió 1221). I també amb atenció presencial els dimarts i els dijous en l'horari de 12 a 14h. L'oficina està situada en l'edifici municipal de la Plaça Mestre Clavel, 7.